 Haflong  : हालालि वेलफेयार प्रग्रेसिफ ससाइटि आफादा कार्बि आंलं जिलानि थागिबि कारबि सुबुंनि राजखान्थियारि मोनथाय रैखाथि होनांगौनि थांखिजों आलादा हादोरसा बिहरनायनि दाबियाव गोख्रों मावथांखि लानायखौ नुनो मोननाय जादों । बे थांखियै हालालि वेलफेयार प्रग्रेसिफ ससाइटिनि आफादगिरि दिलिप निनिसा बिथांआ बुंथियो दि भारत हादोरनि गेजेरावनो गंसे आलादा राज्यो डिमाराजि दाफुंना होनांगौनि दाबि दैखांङो । लोगोसे बारग' डिमा आर्मि आरो सिफिल केडारफोरखौ लानानै बुधबार खालि तुलारामराजियाव मोनसे मेल मिथिं खुंफुंलाङो । मख'जाथावदि हालालि वेलफेयार प्रग्रेसिफ ससाइटिखौ डिमा हालाम दावगा आफाद महरै मिथिनाय जादोंमोन । मख'जाथावदि आफादनि गुबुन गुबुन दैदेनगिरि मावथि फोरजों जानाय सावरायनायनि उनाव आगोलनि हालालि वेलफेयार प्रग्रेसिफ ससाइटि आफादखौ महरै दाफुंनाय जायो आरो फिन बारग' उदखारि हान्जा डिमा हालाम दावगानि बारग' आफादगिरि , दैदेनगिरि दिलिप नुनिसाखौ गोबां मावथि सोद्रोमा मोननि मदद होहरनायाव आफादगिरि महरै सायखनाय जायो । गोलाव बोसोरनिफ्राय भुगिनानै थानांनाय डिमा हालामनि थागिबि सुबुं माहारिनि रांखान्थियारि नासयनाय , राजखान्थियारि मोनथाय रैखाथि होनांगौनि थांखिजों दिन्दां जानानै थानाय आलादा हादोरसा ( Separate Dimaraji State ) बिहरनाय दाबिखौ भारत हादोरनि गेजेरावनो दाबि दैखांङो । बेजों लोगोसे दफा नं 2.8 नि बिथायाव बर्मन हजाइ जौगाखां गौथुम ( Development Council ) दाफुंना होनाय , औवानि पार्क बोखारनाय ( Bamboo Park ) आरो गुवाहाटी नोगोरमायाव थानाय स्रिमन्त संकरदेब कलाक्षेत्र आरो सिल्पग्रामनि बादि दोनथुमसालि जारिमिनारि थावनि माइबंआव लुफुंना होनांगौनि आर'ज गाबहरो । आसामनि थागिबि भारतारि डिमासा सुबुं माहारि ( Indigenous Ethnic Dimasa Community ) नि गोलाव बोसोरनिफ्राय दाबिनानै फैनाय आलादा डिमाराजि हादोरसानि जेंनाखौ सुफुंनो आरो गांनाय उखैनायखौ मोन्दांनानै गोजोन थासारि आरो खौसेथि सोमजिनायनि थांखिजों बुजिलायनि गरन्थ ( Memorandum of Settlement ) खौ थाबैनो मावफुंनो थाखाय बि जे पि दैदेननाय मिरु आरो हादोरसा सोरखारखौ गोख्रों दाबि दैखाङो । खौरांगिरिजों जानाय मुगा मुगि बुब्लियाव डिमा हालाम दावगा आफादनि आफादगिरि दिलिप नुनिसा बिथाङा बुङो दि गोलाव बोसोरनिफ्राय दाबि खालामनाय बुजिलायनि गरन्थ ( Memorandum of Settlement ) खौ थाबैनो मावफुंनो हायैआ थारैनो दुखुनांथाव बाथ्रा । बे गोनांथार आयदानि सायाव मिरु न'खर बिफाननि मन्थ्रि अमित चाह बिथांजों थाबैनो बुजिलायनि गरन्थ ( Memorandum of Settlement ) नि सायाव हान्जासे थान्दै मोना लोगो हमहैगोन आरो आलादा राज्यो डिमाराजि दाफुंना होनायजों लोगोसे गुबुन गुबुन आयदानि सायाव जोंनि सुबुंदारारि खान्थिजों सोमावसारनाया गोख्रोंयै सोलिबाय थागोन होनना मोनथियो । 
इस पि डब्लिउ एस आफादगिरि दिलिप नुनिसाया आलादा डिमाराजि दाफुंनांगौनि दाबि दैखांबाय